REGULAMENTUL (CE) NR. 696/2008 AL COMISIEI
din 23 iulie 2008
de stabilire a normelor de aplicare a Regulamentului (CE) nr. 104/2000 al Consiliului privind extinderea la țările nemembre a anumitor norme adoptate de organizațiile de producători din sectorul pescuitului
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 7 alineatul (10),
întrucât:
(1)
Regulamentul (CE) nr. 1886/2000 al Comisiei din 6 septembrie 2000 de stabilire a normelor de aplicare a Regulamentului (CE) nr. 104/2000 al Consiliului privind extinderea la țările nemembre a anumitor norme adoptate de organizațiile de producători din sectorul pescuitului (2) a fost modificat în mod substanțial (3). Este necesar, pentru motive de claritate și de raționalizare, să se codifice regulamentul menționat.
(2)
Este necesar să se definească criteriile de evaluare a gradului de reprezentativitate a organizațiilor de producători din sectorul pescuitului ale căror norme sunt propuse pentru a fi extinse la țările nemembre. Aceste criterii trebuie să includă atât procentul din cantitățile totale comercializate din speciile în cauză realizat de membrii organizației, cât și procentul de pescari din zona în cauză care sunt membri ai organizației. De asemenea, este necesar să se definească criterii specifice sectorului acvaculturii în ceea ce privește reprezentativitatea.
(3)
Pentru a armoniza punerea în aplicare a acestor măsuri, este necesar să se definească normele de producție și de comercializare din sectorul pescuitului și al acvaculturii care pot fi extinse la țările nemembre. În același scop, este necesar să se precizeze etapa în care se aplică aceste norme extinse.
(4)
Trebuie să se fixeze o perioadă minimă de aplicare a normelor în cauză, pentru a se menține o anumită stabilitate a condițiilor de comercializare a produselor pescărești.
(5)
Statele membre care decid să confere un caracter obligatoriu normelor adoptate de o organizație de producători sunt obligate să le prezinte Comisiei pentru examinare. Prin urmare, este necesar să se specifice informațiile care trebuie notificate Comisiei.
(6)
Este necesar ca statele membre și Comisia să publice informațiile privind extinderea normelor care pot afecta sectorul în cauză.
(7)
Orice modificare a normelor extinse la țările nemembre trebuie să facă obiectul acelorași cerințe privind notificarea Comisiei și publicarea ca și normele extinse inițial.
(8)
Măsurile prevăzute în prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
(1) Activitățile de producție și de comercializare ale unei organizații de producători din sectorul pescuitului sunt considerate suficient de reprezentative pentru zona în care se propune extinderea normelor dacă:
(a)
organizația de producători sau membrii acesteia comercializează din speciile pentru care se aplică normele în cauză peste 65 % din totalul cantităților comercializate; și
(b)
numărul de pescari de la bordul navelor exploatate de membri ai organizației de producători depășește 50 % din numărul total de pescari stabiliți în zona în care urmează să se aplice normele extinse.
(2) În sensul alineatului (1) litera (a), se iau în considerare cantitățile comercializate în cursul anului de comercializare anterior.
(3) În scopul calculării procentului menționat la alineatul (1) litera (b), pescarii de la bordul navelor a căror lungime totală este mai mică sau egală cu 10 metri sunt luați în considerare proporțional cu raportul dintre cantitățile comercializate de acești pescari și totalul cantităților comercializate în zona în cauză.
(4) Activitățile de producție și de comercializare ale unei organizații de producători din sectorul acvaculturii, astfel cum este definit la articolul 3 litera (d) din Regulamentul (CE) nr. 1198/2006 al Consiliului (4), sunt considerate suficient de reprezentative pentru zona în care se propune să se extindă normele dacă producția organizației de producători sau a membrilor acesteia pentru speciile cărora urmează să se aplice normele reprezintă peste 40 % din cantitățile produse.
(5) În scopul aplicării alineatului (4), se ține seama de cantitățile produse în cursul anului de comercializare precedent.
Articolul 2
(1) Normele de producție și de comercializare menționate la articolul 7 alineatul (1) litera (a) din Regulamentul (CE) nr. 104/2000 cuprind următoarele elemente:
(a)
calitatea, calibrul sau greutatea și prezentarea produselor oferite spre vânzare;
(b)
prelevarea de probe, recipientele folosite pentru vânzare, ambalajul și etichetarea și utilizarea de gheață;
(c)
condițiile primei introduceri pe piață, care pot include norme de comercializare rațională a producției în scopul stabilizării pieței.
(2) În sectorul acvaculturii, normele menționate la alineatul (1) pot cuprinde măsuri privind plasarea puietului sau intervenția în alte etape ale ciclului de viață al speciilor de acvacultură cărora urmează să li se aplice normele și, în special, dispoziții privind recoltarea sau depozitarea, inclusiv congelarea, producției excedentare.
Articolul 3
Perioada minimă de aplicare a normelor care urmează să fie extinse în țările nemembre este de 90 de zile.
Articolul 4
În cazul în care un stat membru decide să extindă la țări nemembre anumite norme adoptate de o organizație de producători, notificarea transmisă Comisiei menționată la articolul 7 alineatul (3) din Regulamentul (CE) nr. 104/2000 trebuie să includă cel puțin:
(a)
numele și adresa organizației de producători în cauză;
(b)
toate informațiile necesare pentru a demonstra că organizația este reprezentativă, în special în raport cu criteriile stabilite la articolul 1 din prezentul regulament;
(c)
normele în cauză;
(d)
justificarea normelor, susținută de date adecvate;
(e)
zona geografică în care se dorește ca normele să devină obligatorii;
(f)
durata normelor;
(g)
data intrării în vigoare.
Articolul 5
Statele membre publică normele cărora au decis să le confere caracter obligatoriu cu cel puțin opt zile înainte de intrarea acestora în vigoare.
Articolul 6
Orice modificare a normelor extinse la țări nemembre face obiectul articolelor 4 și 5.
Articolul 7
Comisia publică deciziile sale în Jurnalul Oficial al Uniunii Europene, declarând nulă de drept extinderea normelor în temeiul articolului 7 alineatul (3) paragraful al doilea a doua liniuță și al articolului 7 alineatul (5) din Regulamentul (CE) nr. 104/2000.
Articolul 8
Regulamentul (CE) nr. 1886/2000 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa II.
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2008.